<classify> Hafla hiyo ilifanyika katika makao makuu ya ofisi hizo zilizopo Mlimani City jijini Dar es Salaam mbele ya waandishi wa habari. Akizungumza wakati wa kusaini mkataba huo mpya, Mkurugenzi wa Masoko wa Kampuni ya Vodacom, Kelvin Twissa, alisema kampuni yao inafurahia kuendelea kuwa sehemu ya udhamini ya Ligi Kuu Tanzania Bara, mafanikio ya timu bora na kufanya vizuri katika michuano ya kimataifa inatokana na kuwa na ligi bora ambayo inadhaminiwa na Vodacom.Rais wa TFF, Jamal Malinzi amewashukuru kampuni ya Vodacom kwa kukubali kuendelea kuidhamini ligi kuu kwa kipindi kingine cha miaka mitatu 3 na kuongeza sehemu ya udhamini wao kwa asilimia 40. Kwa mwaka mkataba huo ambao utamalizika mwaka 2018, utakuwa na thamani ya Sh bilioni 2.3, baada ya ule wa awali kuwa wa thamani ya Sh bilioni 1.6 kwa kipindi hicho, na ulimalizika Julai mosi mwaka huu.Sherehe hiyo ya kusaini mkataba huo mpya ilifanyika katika makao makuu ya Vodacom yaliyopo Mlimani City jijini Dar es Salaam, ambapo ilielezwa kuwa ongezeko la thamani ya mkataba limechangiwa na kuongezeka kwa klabu za VPL, ingawa hakuna mabadiliko ya ongezeko la fedha za ubingwa.Akizungumza katika hafla hiyo, Mkurugenzi wa Masoko na Mawasiliano wa Vodacom, Kelvin Twisa alisema wanaishukuru TFF kukubali kusaini mkataba mpya na kwa nia ya kuongeza ushindani, wamefanya maboresho makubwa kutoka ule wa awali. Alisema timu 16 zinazoshiriki Ligi Kuu ya Tanzania Bara zimetengewa kiasi cha Sh bilioni 1.2, wakati fedha zinazotolewa kwa ajili ya zawadi zitabaki Sh milioni 174 kama ilivyokuwa katika mkataba uliopita.Pia alisema kuwa malipo ya waamuzi yatakuwa ni Sh milioni 360, huku TFF ikipata Sh milioni 183, maofisa wa mchezo Sh milioni 62, wakati zawadi za wachezaji bora kwa msimu mzima zitakuwa ni Sh milioni 18. Akizungumzia kipengele katika mkataba huo kinachozuia klabu za Ligi Kuu kudhaminiwa na washindani wa Vodacom kibiashara, Twisa alisisitiza bado kiko pale pale, ambapo alizitaka kampuni zinazotaka kuzidhamini, ziangalie kwa timu za madaraja ya chini na sio zile za Ligi Kuu Tanzania Bara.Rais wa TFF, Jamal Malinzi, akizungumza katika hafla hiyo alisema kuwa, mgawanyo wa fedha kwa klabu utakuwa Sh milioni 80 kwa msimu kwa kila timu, ambazo zitakuwa zikipokewa kwa awamu nne za Sh milioni 20 kila moja. Malinzi aliishukuru Vodacom kwa kukubali kuendelea kudhamini Ligi Kuu Tanzania Bara, huku akisisitiza kuwa, mkataba huo ni habari njema kwao, hasa ukizingatia mpira wa miguu kwa sasa unahitaji gharama kubwa kuendesha.Alizitaka klabu za Ligi Kuu, kutumia kwa malengo kidogo wanachopata kupitia mkataba huo, huku akizionya timu ambazo zinafuka migogoro ya fedha hizo za udhamini au kutumia vibaya fedha hizo. Udhamini huu wa Vodacom na mingine iliyopo iheshimiwe na klabu. Chokochoko za migogoro zitokanazo na fedha hizi isipewe nafasi, kwani kufanya hivyo ni kukimbiza wadhamini wachache tulionao, huku tukikwamisha ujio wa wadhamini wapya, alisema.Malinzi, alibainisha kuwa, makisio ya chini ya matumizi kwa klabu moja kwa msimu wa Ligi Kuu ni kama Sh milioni 700, hivyo kuingia kwenye migogoro kwa ajili ya fedha hizo ni kutotambua gharama za uendeshaji, ambazo ni kubwa kuliko inavyodhaniwa. Alisema anaamini ongezeko la udhamini huo na wingi wa timu, utaongeza ushindani na kumpata bingwa wa kweli atakayekuwa na vigezo vya kuiwakilisha nchi vizuri katika mashindano ya kimataifa.Pia, Malinzi aliwaonya wadau wa soka juu ya vitendo vya rushwa, na kwamba shirikisho lake linaamini iko siku watamkamata mtu anayehusika na vitendo hivyo na kuchukuliwa hatua kali ili iwe fundisho kwa wengine. Alisema kuwa atakapomkamata mtu na rushwa watamfungia maisha kushiriki katika soka na hapo ndipo wadau watajua kuwa TFF haina mchezo na suala hilo.Ofisa Mtendaji Mkuu wa Bodi ya Ligi Tanzania TPLB, Boniface Wambura, alisema bodi yake imejipanga vilivyo kuhakikisha wanakuwa na msimu wa aina yake, huku akiiahidi Vodacom kuwa na ligi bora itakayokuwa na ushindani wa hali ya juu.  <topic>: michezo 